

ที่ มท ๐๘10.6/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. ๑๐๓๐๐

 กุมภาพันธ์ ๒๕63

เรื่อง แนวทางการดำเนินงานเพื่อแก้ไขปัญหาความเดือดร้อนของประชาชนที่รับเบี้ยความพิการ

เรียน ผู้ว่าราชการจังหวัด ทุกจังหวัด

อ้างถึง 1. ระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ. 2553 และที่แก้ไขเพิ่มเติม

2. หนังสือกรมส่งเสริมการปกครองท้องถิ่น ด่วนที่สุด ที่ มท 0810.6/ว 2517 ลงวันที่ 15 พฤศจิกายน 2560

ด้วยกรมส่งเสริมการปกครองท้องถิ่นได้รับแจ้งจากสมาคมประชาคมคนตาบอดไทย ว่า องค์กรปกครองส่วนท้องถิ่นบางแห่งได้ให้คนพิการหรือผู้ดูแลคนพิการไปรายงานตัวแสดงตนการอาศัยอยู่ ในพื้นที่ของราชการส่วนท้องถิ่น และให้คนพิการรับเงินเบี้ยความพิการผ่านบัญชีเท่านั้น ทำให้คนพิการและผู้ดูแลคนพิการได้รับความเดือดร้อน

กรมส่งเสริมการปกครองท้องถิ่นพิจารณาแล้วเห็นว่า เพื่อให้การแก้ไขปัญหาดังกล่าวเป็นไป ด้วยความเรียบร้อย และเพื่อประโยชน์ในการส่งเสริมและพัฒนาคุณภาพชีวิตคนพิการ จึงขอให้จังหวัด แจ้งแนวทางการดำเนินงานเพื่อแก้ไขปัญหาความเดือดร้อนของประชาชนที่รับเบี้ยความพิการให้องค์กรปกครองส่วนท้องถิ่นทราบและถือปฏิบัติ ดังนี้

1. การจ่ายเงินเบี้ยความพิการให้แก่ผู้มีสิทธิรับเงินเบี้ยความพิการให้ดำเนินการตาม ข้อ 13 แห่งระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ. 2553 และที่แก้ไขเพิ่มเติม โดยเป็นไปตามความประสงค์ของผู้มีสิทธิ

2. การตรวจสอบสถานะตามข้อ 10 แห่งระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ. 2553 และที่แก้ไขเพิ่มเติม กรณีสถานะความพิการให้ตรวจสอบจากบัตรประจำตัวคนพิการ สำหรับกรณีการดำรงชีวิตอยู่และ การอาศัยอยู่ในพื้นที่ของคนพิการ ให้ตรวจสอบจากรายงานผลการตรวจสอบของกรมการปกครอง ในแต่ละเดือนได้ที่ระบบสารสนเทศการจัดการฐานข้อมูลผู้รับเงินเบี้ยยังชีพขององค์กรปกครองส่วนท้องถิ่น ของกรมส่งเสริมการปกครองท้องถิ่น

 จึงเรียนมาเพื่อโปรดพิจารณาดำเนินการ

##  ขอแสดงความนับถือ

 อธิบดีกรมส่งเสริมการปกครองท้องถิ่น